Zabytkowy spichlerz we Muzeum Wsi Ôpolskij wyrymōntowany
Zabytkowy spichlerz ze Sławiyńcic, co stoji na terynie Muzeum Wsi Ôpolskij, doczekoł sie rymōntu. Hned zaś bydzie szło go zwiydzać. We postrzodku bydōm nowe zale ekspozycyjne.
Skōńczyły sie roboty projektowe, co ôbyjmowały m.in. rymōnt i kōnserwacyjõ gysztelu spichlerza, w tym wymiana dachu i stabilizacyjŏ ścian jak tyż ajnrichtōng ôstrzodka w systymy ekspozycyjne. Piykny, drzewianny spichlerz dworski, co stoji na ekspozycji plynerowyj, je już cołkym wkludzōny we drōgã zwiydzaniŏ Muzeum Wsi Ôpolskij w Ôpolu. Ôkrōm tego ôbiekt ôstoł przipasowany do potrzeb niypołnosprŏwnych ruchowo. Ôdrestaurowanie drzewiannego spichlerza ô powiyrchni bez 120 metrōw kwadratowych kosztowało bez 600 tysiyncy złotych.
We ôbiekcie już zaniydugo bydōm instalowane wystawy czasowe. Piyrszŏ z nich ukŏże sie już 7 września w czasie Europejskich Dni Erbowizny.
Roboty zrealizowane były w rōmach zadaniŏ pn. „Rymōnt drzewiannego spichlerza dworskigo społym z aranżacyjōm ôstrzodka na potrzeby ekspozycyjne” dziynki dofinancowaniu ze postrzodkōw Ministerstwa Kultury i Erbowizny Nŏrodowyj w rōmach programu Infrastruktura Kultury 2018 jak tyż budżetu Samoregyrowaniŏ Wojywōdztwa Ôpolskigo.
Fotografijŏ na wiyrchu: Spichlerz ze Sławiyńcic we 2007 roku, fot. Silar / Wikimedia Commons
Niżyj spichlerz po rymōńcie.
szl_Latn szl_Latn szl_Latn szl_Latn szl_Latn szl_Latn szl_Latn